Orolboʻyi mintaqasi bolalari uchun reabilitatsiya markaziga ega boʻlgan davlat ixtisoslashtirilgan koʻp tarmoqli maktabgacha taʼlim tashkilotini tashkil etish chora-tadbirlari toʻgʻrisida
(resolution, 2020-10-09)

Orolboʻyi mintaqasi bolalarining hayot sifatini yaxshilash, ularning toʻlaqonli hayot faoliyati uchun qulay shart-sharoitlarni taʼminlash va ijtimoiy hayotga faol jalb etish, bolalar nogironligining oldini olish ishlarini kuchaytirish hamda imkoniyatlari cheklangan bolalarga koʻrsatilayotgan tibbiy-ijtimoiy yordamni yanada chuqurlashtirish va kengaytirish maqsadida: 1. Oʻzbekiston Respublikasi Maktabgacha taʼlim vazirligi va Sogʻliqni saqlash vazirligining: Orolboʻyi mintaqasi bolalari uchun reabilitatsiya markaziga ega boʻlgan davlat ixtisoslashtirilgan koʻp tarmoqli maktabgacha taʼlim tashkilotini tashkil etish boʻyicha tajriba loyihani (keyingi oʻrinlarda — loyiha deb yuritiladi) amalga oshirish; tashkil etilayotgan davlat ixtisoslashtirilgan koʻp tarmoqli maktabgacha taʼlim tashkiloti (keyingi oʻrinlarda — ixtisoslashtirilgan muassasa deb yuritiladi) faoliyatining asosiy yoʻnalishi etib jismoniy yoki aqliy rivojlanishida turli buzilishlar boʻlgan bolalarning maktabgacha taʼlim olishida, ularning kognitiv imkoniyatlariga muvofiq, reabilitatsiya qilish va sogʻligʻini yaxshilashda maqsadli kompleks-yoʻnaltirilgan yordam koʻrsatishni belgilash; davlat ixtisoslashtirilgan koʻp tarmoqli maktabgacha taʼlim tashkilotining Vasiylik kengashini (keyingi oʻrinlarda — Vasiylik kengashi deb yuritiladi) ilovaga muvofiq tarkibda tashkil etish toʻgʻrisidagi takliflari qabul qilinsin. 2. Quyidagilar Ixtisoslashtirilgan tashkilotga koʻmaklashish Vasiylik kengashining asosiy vazifalari etib belgilansin: moddiy-texnik bazani mustahkamlash, imkoniyatlari cheklangan bolalarga koʻrsatiladigan tibbiy-ijtimoiy xizmatlar sifatini oshirishga yoʻnaltirilgan tadbirlarni moliyalashtirish va amalga oshirish; ixtisoslashtirilgan tashkilot faoliyatini jadal rivojlantirishni taʼminlash uchun texnik koʻmak (grantlar) va qonun hujjatlarida taqiqlanmagan boshqa manbalar mablagʻlarini jalb etish; tarbiyalanuvchilar uchun turli madaniy va xayriya tadbirlari (konsertlar, respublikaning madaniy-tarixiy joylariga sayohatlar, teatrlashtirilgan va sirk tomoshalari, madaniyat va sanʼat sohasining taniqli namoyandalari bilan uchrashuvlar va h.k.), tanlovlar va sport musobaqalarini tashkil etish; ixtisoslashtirilgan tashkilotning mablagʻlarini samarali boshqarish va ulardan maqsadli foydalanilishi ustidan nazoratni taʼminlash; ixtisoslashtirilgan tashkilot faoliyatining sifati va samaradorligini oshirish, shu jumladan, xodimlar uchun shart-sharoitlarni yaxshilash va ularning mehnatini ragʻbatlantirish, shuningdek, malaka oshirishini tashkil etish boʻyicha takliflar tayyorlash; taʼlim va reabilitatsiyaning ixtisoslashtirilgan tashkilot tarbiyalanuvchilari kontingentining intellektual rivojlanishida ijobiy dinamikani ragʻbatlantirishga imkon beruvchi zamonaviy shakllari va usullarini joriy etish. 3. Maktabgacha taʼlim vazirligi: bir oy muddatda ixtisoslashtirilgan muassasaning ustavi tasdiqlanishini va davlat roʻyxatidan oʻtkazilishini; ixtisoslashtirilgan tashkilotning tegishli bilim va tajribaga ega boʻlgan malakali kadrlar bilan toʻldirilishini taʼminlasin. 4. Qoraqalpogʻiston Respublikasi Vazirlar Kengashi Nukus shahridagi “Nur” mahalla fuqarolar yigʻini hududida obyekt qurilishi uchun belgilangan tartibda yer uchastkasi ajratilishini taʼminlasin. 5. Maʼlumot uchun qabul qilinsinki: 120 oʻringa moʻljallangan ixtisoslashtirilgan muassasaning binolari va inshootlari kompleksini (keyingi oʻrinlarda — obyekt deb yuritiladi) qurish va jihozlash homiylarning begʻaraz yordami mablagʻlari hisobiga amalga oshiriladi; Qurilishni yakunlash va obyektni 2018-yil 1-dekabrda foydalanishga topshirish nazarda tutilmoqda. 6. Obyekt qurilishi doirasida: buyurtmachi — Qoraqalpogʻiston Respublikasi Vazirlar Kengashi huzuridagi “Yagona buyurtmachi xizmati” injiniring kompaniyasi; bosh loyiha tashkiloti — “SDS Proekt” masʼuliyati cheklangan jamiyat; bosh pudrat tashkiloti etib — “Yuksak parvoz qurilish” masʼuliyati cheklangan jamiyati belgilansin. Bosh loyiha va pudrat tashkilotlariga istisno tariqasida qurilish-montaj ishlarini loyiha-smeta hujjatlarini ishlab chiqish bilan bir vaqtda amalga oshirishga ruxsat etilsin. 7. Oʻzbekiston Respublikasi Iqtisodiyot vazirligi: obyektni qurish doirasida sementning markazlashtirilgan manbalari hisobiga moliyalashtiriladigan obyektlar uchun moʻljallangan hajmlar hisobiga qatʼiy belgilangan narx boʻyicha ajratilishini nazarda tutsin; “Oʻzqurilishmateriallari” AJ, “Oʻzmetkombinat” AJ, Qoraqalpogʻiston Respublikasi Vazirlar Kengashi bilan birgalikda obyektni tasdiqlangan loyiha-smeta hujjatlariga muvofiq qurilish materiallari (metall prokati, armatura, shveller, ugolnik, gʻisht, muayyan shaklli toʻshama va boshqalar) bilan zarur hajmlarda oʻz vaqtida taʼminlash choralarini koʻrsin. 8. “Oʻzbekenergo” AJ, “Oʻztransgaz” AJ, Oʻzbekiston Respublikasi Avtomobil yoʻllari davlat qoʻmitasi loyiha doirasida tegishliligi boʻyicha muhandislik kommunikatsiya tarmoqlarini koʻchirish va ulashni oʻz mablagʻlari hisobidan, shuningdek, olib boruvchi yoʻllar qurilishini Oʻzbekiston Respublikasi Vazirlar Mahkamasi huzuridagi Respublika yoʻl jamgʻarmasining mablagʻlari hisobidan taʼminlasin. 9. Bosh pudrat tashkiloti vakolatli organlarda majburiy sertifikatlash tartib-taomillaridan, shuningdek, obyektni qurish va jihozlash uchun foydalaniladigan belgilangan tartibda tasdiqlanadigan roʻyxatlar boʻyicha chetdan olib kelinadigan uskuna, butlovchi buyumlar, detallar, uzellar, xom ashyo va materiallar, ehtiyot qismlar, priborlar, asboblar va maxsus transport vositalari 2019-yil 1-fevralgacha boʻlgan muddatda bojxona toʻlovlaridan (bojxona rasmiylashtiruvi yigʻimlaridan tashqari) ozod etilsin. 10. Oʻzbekiston Respublikasi Qurilish vazirligi: obyekt boʻyicha qurilish-montaj ishlari bajarilishi sifati ustidan davlat arxitektura-qurilish nazoratini va loyiha tashkiloti tomonidan zarur mualliflik nazorati oʻrnatilishini; Qoraqalpogʻiston Respublikasi Vazirlar Kengashi bilan birgalikda obyekt boʻyicha qurilish-montaj va maxsus ishlarni bajarishga zarur ruxsatnomalarning oʻz vaqtida berilishini taʼminlasin. 11. Quyidagilar ixtisoslashtirilgan tashkilot faoliyatini moliyalashtirish manbalari etib belgilansin: Oʻzbekiston Respublikasi Davlat budjetidan ajratiladigan mablagʻlar; shartnomalar asosida xizmatlar koʻrsatishdan va xoʻjalik faoliyatini amalga oshirishdan tushadigan pul mablagʻlari; xayriya mablagʻlari hamda yuridik va jismoniy shaxslarning maqsadli badallari; xalqaro moliya institutlarining grantlari; qonun hujjatlarida taqiqlanmagan boshqa manbalar. 12. Oʻzbekiston Respublikasi Moliya vazirligi Maktabgacha taʼlim vazirligining asoslangan hisob-kitoblari boʻyicha 2018-yilda ijtimoiy soha uchun nazarda tutilgan mablagʻlar doirasida, 2019-yildan boshlab Oʻzbekiston Respublikasi Davlat budjeti parametrlarini shakllantirishda ixtisoslashtirilgan tashkilotni taʼminlab turish uchun zarur budjet mablagʻlarining ajratilishini nazarda tutsin. 13. “Oʻzbekiston havo yoʻllari” MAK va “Oʻzbekiston temir yoʻllari” AJ obyektni qurish va jihozlash doirasida olib kelinadigan transport vositalari, butlovchi buyumlar, ehtiyot qismlar va materiallarni ularni respublika aeroportlari va temir yoʻl stansiyalarida boʻlgan butun davri mobaynida yuklarga ishlov berish va saqlash uchun toʻlov undirilmagan holda yuklash-tushirish ishlarining olib borilishini va omborlarga joylashtirilishini taʼminlasin. 14. Oʻzbekiston Respublikasi Tashqi ishlar vazirligi Maktabgacha taʼlim vazirligining buyurtmalari boʻyicha loyihani amalga oshirish doirasida jalb etiladigan xorijiy mutaxassislarga kirish vizalarini konsullik va boshqa yigʻimlarni undirmagan holda rasmiylashtirilishini taʼminlasin. 15. Mazkur qarorning ijrosini nazorat qilish Oʻzbekiston Respublikasi Bosh vazirining oʻrinbosari A.A. Abduxakimov, Oʻzbekiston Respublikasi maktabgacha taʼlim vaziri A.V. Shin, Oʻzbekiston Respublikasi sogʻliqni saqlash vaziri A.Q. Shadmanov zimmasiga yuklansin. A.A. Abuxakimov — Oʻzbekiston Respublikasi Bosh vazirining oʻrinbosari, Vasiylik kengashi raisi A.V. Shin — Oʻzbekiston Respublikasi maktabgacha taʼlim vaziri A.Q. Shadmanov — Oʻzbekiston Respublikasi sogʻliqni saqlash vaziri K.R. Sariyev — Qoraqalpogʻiston Respublikasi Vazirlar Kengashi Raisi K.G. Ten — Oʻzbekiston Respublikasi Maktabgacha taʼlim vazirligining Bosh boshqarmasi boshligʻi Sh.Sh. Mirziyoyeva — Oʻzbekiston Respublikasi Maktabgacha taʼlim vazirligining Bosh boshqarmasi boshligʻining oʻrinbosari Sh.O. Nurmatova — Qurbonov nomidagi respublika bolalar ruhiy-asab shifoxonasi bosh vrachi D.I. Axmedova — Respublika ixtisoslashgan ilmiy-amaliy pediatriya tibbiyot markazi direktori Grauman Sasha — YUNISEFning Oʻzbekiston Respublikasidagi vakolatxonasi boshligʻi (kelishuv boʻyicha) D.A. Nurkeldiyeva — Nizomiy nomidagi Toshkent davlat pedagogika universiteti pedagogika fakultetining maxsus taʼlim metodikasi kafedrasi oʻqituvchisi, p.f.n., dotsent M.Yu. Ayupova — Nizomiy nomidagi Toshkent davlat pedagogika universiteti pedagogika fakultetining korreksion pedagogika kafedrasi oʻqituvchisi, p.f.n., professor